《三友篇赠珪老》
宋代·许翰

平生我三友，四海吴李孙。
抱能不时施，戎马生中原。
孙既北随难，落日黄尘昏。
吴亦南投荒，蛮瘴愁朝暾。
李今又去我，浮槎杂鼍鼋。
飞涛渺何极，海天相吐吞。
蘧蘧遗此老，死生信乾坤。
颠沛吴江渚，投依楚山樊。
修水抱苍巅，剑气埋云根。
悠然竹林下，乃有幽有存。
神交迹两忘，高风嫋孤幡。
慰我念友心，方外得所敦。
空寂湛禅悦，中有诗清温。
我亦忘世者，早窥治乱源。
忠臣泣庙社，志士伤丘园。
欲持一寸胶，往澄九河浑。
晚知未得力，繙经委空言。
迨此从君游，始脱百忧繁。
五君与六逸，岁久名方尊。
他日竹庵东，更开支许轩。

作者简介：（?—1133）开封襄邑人，字崧老。哲宗元祐三年进士。徽宗时为给事中，以言事落职。钦宗靖康初复官，历翰林学士、御史中丞、同知枢密院事，因议论不合贬官。高宗拜尚书右丞兼权门下侍郎，极论李纲忠义，高宗未许，以资政殿大学士提举洞霄宫，旋被劾遭斥逐。有《襄陵集》等。